Medisyne gaan in 2017 wéér baie duurder word - Ekonomie - Republikein
Saturday, April 21st, 05:20:13
Medisyne gaan in 2017 wéér baie duurder word
Inflasie op medikasie hoër as verbruikersprysinflasie
Die prysstygings op medisyne word in Suid-Afrka deur die staat beheer en die departement van gesondheid in die land het aangekondig die prys waarteen medisyne deur farmaseutiese maatskappye aan apteke verkoop word (die enkeluitgangs­prys), mag vanjaar met 7,5% verhoog word.
Dit sal vir die derde jaar agtereenvolgens 'n styging van bo 7% wees, wat bo verbruikersprysinflasie is.
Medisynevervaardigers het die verhoging verwelkom.
Stavros Nicolaou, 'n senior bestuurslid van Aspen verantwoordelik vir handelstrategieë, sê nie net die omvang van die verhoging nie, maar die tydsberekening word verwelkom. Dit is vroeg vergeleke met vorige jare se aankondigings.
Nicolaou meen die prysverhoging vir 2017 is billik vir vervaardigers, mediese skemas en verbruikers.
Meer as 90% van medisyne se inhoud is ingevoer en die wisselkoers het 'n groot impak op vervaardigers se koste.
Die formule wat gebruik word om die stygings te bereken, neem die wisselkoers in ag en op grond daarvan moes die verhoging nader aan 10% gewees het, volgens hom.
Hy meen die buitengewone tweede verhoging van 2,9% wat vervaardigers verlede jaar gekry het, help.
Begin verlede jaar, nadat die rand skerp verswak het, is 'n verhoging van 4,8% aangekondig. Die tweede verhoging is later ná konsultasie met die farmaseutiese bedryf gegee, maar dit het eers in November in werking getree.
Verbruikersprysinflasie van die vorige jaar dra 'n gewig van 70% in die formule en die wisselkoers 30%.
Die rand het in 2015 met meer as 30% teenoor die dollar verswak, maar het in 2016 met 11% versterk.
Die gemiddelde verbruikersprysinflasie was verlede jaar bo 6%.
Nicolaou sê dit werk in praktyk so dat 'n vervaardiger of invoerder eers aansoek moet doen vir die prysverhoging op sy spesifieke produkte en dit goedgekeur moet word deur die departement. Die prysverhoging tree eers in werking sodra dit in 'n nasionale medisyne­prysregister aangekondig word.
Verlede jaar het die 4,8%-styging 'n onderverhaling vir die grootste deel van die jaar tot gevolg gehad.
As die prysverhoging laat in die jaar aangekondig word, begin vervaardigers teen 'n verlies die produkte verkoop of hulle breek net gelyk.
Hy sê dit kan daartoe lei dat die verskaffing van ­
die produkte gestaak word.